**MOLITVA VJERNIKA**

**13. nedjelja kroz godinu - C (30. lipnja 2019.)**

1. Tvoja Crkva, Gospodine, novi je narod hodočasnika prema vječnoj domovini: budi joj svjetlo na putu kroz svijet da ustrajno naviješta tvoju riječ i svima svjedoči snagu ljubavi koja preobražava svijet, molimo Te:
2. Hod svoje Crkve povjerio si službi pastira: čuvaj ih u svojoj istini i okrijepi ih u radosnome služenju tvome narodu, molimo Te:
3. Ljudska sebičnost i nepravda ranjavaju živote mnogih ljudi. Učini nas svjedocima tvoje ljubavi prema svima koji trpe u oskudici i osamljenosti, molimo Te:
4. Po riječi evanđelja ti nas učiš da je svatko nositelj tvoga poziva: obdari nas evanđeoskom mudrošću da vjernost tebi stavimo na početak svega što u životu činimo, molimo Te:
5. Za braću i sestre, pogođene bolešću i trpljenjem: obdari ih pouzdanjem u tebe i budi im bliz po ljubavi tvojih vjernika, molimo Te:
6. Za sve kojima si povjerio brigu za bolesne i nemoćne: obdari ih snagom nesebične ljubavi da ondje gdje vlada trpljenje, unose radost tvoje blizine i tvoga otkupljenja, molimo Te:
7. Za nas sabrane u tvoje ime: rasvijetli nas mudrošću Duha Svetoga da u svojim životima umijemo prepoznati znakove tvoje dobrote, molimo Te:
8. Za pokojnu braću i sestre: njihovo hodočašće ovom zemljom okruni zajedništvom s tobom u kraljevstvu nebeskom, molimo Te: